Eva Kjer Hansen (V), 2023-06-01:
Med formandens ord kan jeg love, at jeg overholder tiden, og at jeg ovenikøbet vil fatte mig i korthed, for vi ender jo også nemt med, at vi får rigtig mange gentagelser her i salen.
Men tak for at rejse forespørgslen, der jo indeholder rigtig mange forskellige emner, og jeg ved i virkeligheden ikke, hvor hensigtsmæssigt det er i forhold til den dybdegående debat om de enkelte emner.
For skal man have respekt for formandens udmelding, skal man jo lige nå hurtigt omkring dem alle sammen.
Sundhedsvæsenet er en af grundstenene i vores samfund.
Det er helt afgørende for os i vores liv og i forhold til vores tryghed, at det fungerer rigtig godt, og at man kan regne med, at man får hjælp, når man har det behov.
Vi har bygget det op gennem rigtig, rigtig mange år, og det har jo altid krævet prioriteringer og også svære prioriteringer, i forhold til hvad det muliges kunst er.
Der er mange svære spørgsmål, men det gør jo også, at det er relevant, at det kommer på dagsordenen, og at vi forholder os til, hvordan vi nu griber det an.
Prioriteringer i sundhedsvæsenet er nødvendige.
Vi kan kun bruge pengene én gang, og der er ikke ubegrænsede midler at bruge, og jeg synes, det er vigtigt, at vi slår den præmis fast, og de ordførere, der indtil nu har taget ordet, er heldigvis enige i det.
Så handler det jo også om at diskutere, hvilke prioriteter vi skal have, og om, at rammerne for at kunne lave de prioriteringer er i orden.
For Venstre handler det først og fremmest om at sætte patienten før systemet, altså at patienten altid er i centrum, i forhold til hvad det er, patienten har behov for.
Men det handler det også om at sørge for ordentlige arbejdsvilkår for det personale, der skal stå for behandlingerne, og i den sammenhæng har det jo været positivt med akutpakken til sundhedsvæsenet, der kom i februar, og som netop tager hånd om de udfordringer med personalemangel og ventetider, som vi står med i sundhedsvæsenet.
Det var noget af det, der blev efterspurgt.
Men så er der jo også en bred vifte af tiltag, der netop kan gøre, at der bliver prioriteret bedre, i forhold til hvor der er mangel på arbejdskraft, f.eks. det at lempe sprogkravene, sådan at vi kan hente mere udenlandsk arbejdskraft, og det, at vi giver efterlønnerne en mulighed for at tage en ekstra tørn i sundhedsvæsenet uden at blive modregnet.
Måske er nogle af initiativerne små, men det er alligevel alt sammen initiativer, der bidrager til, at man bedre kan håndtere de opgaver, der er.
Vi er i Venstre glade for, at der er nedsat et prioriteringsråd og en Robusthedskommission, og i virkeligheden er det jo interessant at se på, hvor gode ord vi finder til de forskellige kommissioner, vi nedsætter, som skal hjælpe os med at blive klogere og i virkeligheden give os et bedre grundlag for at tage de rigtige initiativer.
Prioriteringsrådet får til opgave at styrke vores grundlag for beslutninger om prioriteringer, i forhold til hvad det er, vi skal gøre det ud fra, og Robusthedskommissionen skal udarbejde anbefalinger til, hvordan der sikres et bedre arbejdsmiljø for sundhedspersonalet.
Lad mig så også sige, at det er rigtig, rigtig vigtigt for os i Venstre at diskutere, hvordan det er, vi sikrer de bedst mulige rammer for en værdig død og palliation.
Det er så vigtigt, at vi giver patienten mulighed for at vælge, i forhold til hvordan det er, man gerne vil have den tid skal forløbe.
Det handler grundlæggende om, at patienten har medindflydelse på sit eget behandlingsforløb, og jeg vil gerne understrege, at det er positivt, at regionerne selv har fokus på indsatsen på det her område.
Vi har før i Venstre ytret ønske om, at langt flere uhelbredeligt syge oplever at modtage specialiseret og kvalificeret behandling og omsorg i den sidste tid i livet, og det er et vigtigt område for os, og vi ser meget positivt på, at der er etableret en ny fagområdeuddannelse inden for palliation.
Det kan være med til at sikre, at mere sundhedspersonale netop på sigt uddannes til at være specialister i palliativ medicin.
Det er den store satsning, som der allerede har været snakket rigtig meget om.
Så vil jeg endelig også nævne den diskussion, vi skal have om en frisættelse i den offentlige sektor og om, hvordan vi kommer noget af bøvlet og bureaukratiet til livs.
Det er også vigtigt, at vi husker at diskutere det i forhold til at få den rigtige prioritering af ressourcerne.
Der er masser at gøre på det her område, så endnu en gang tak til forespørgerne for at sætte det her på dagsordenen.